Verbruikersake: Skuldberading kan die antwoord wees, maar lees eers hier(Foto: FirmBee/Pixabay) Die inflasiekoers hou aan styg, petrol word al hoe duurder en rentekoerse styg om inflasie in toom te hou. Verbruikers se salarisse hou nie tred met pryse nie en baie gesinne weet nie meer hoe om uit hul finansiële verknorsing te kom nie. Skuldberading is ŉ opsie, maar dit is nie iets waarin verbruikers blindelings moet instorm nie. Ina Opperman vertel hoe skuldberading werk, sodat jy ŉ ingeligte keuse kan maak as jy iets drasties aan jou skuld wil doen. Baie verbruikers het al voor die pandemie toegeslaan het met skuld gesukkel en meer geleen as wat hulle kon terugbetaal. Die berg skuld word egter al hoe groter en daar is maar min vooruitsig dat die ekonomiese toestand binnekort gaan verander. Dalk is dit tyd om ŉ skuldberader se hulp in te roep? Suid-Afrikaanse verbruikers kan al sedert 2007 skuldberading kies om hulle skuld te betaal en hul terugbetalings hanteerbaar te maak. Dit stel hulle dan in staat om weer van voor af te begin en ŉ skoon kredietrekord op te bou. Verbruikers kan skuldberading oorweeg as ŉ oplossing voordat die banke hul bates, soos huise en motors, terugneem. Die belangrikste aspek om te onthou, is dat jy nie enige verdere krediet kan kry wanneer jy aansoek gedoen het vir skuldberading nie, aangesien dit aangeteken word by die kredietburo’s. Indien al jou korttermynskuld betaal is en net jou huislening oorbly en dit ook op datum is, sal jy ŉ klaringsertifikaat kry en alle kredietinligting van rekeninge wat onder skuldberading is, sal verwyder word van jou kredietrekord.